<classify> CHUO Kikuu Dar es Salaam UDSM, kimeweka kambi ya wiki moja kwa wanafunzi 34 wa kidato cha sita kutoka mikoa minne nchini ambao wanasoma masomo ya fi zikia na hisabati lengo likiwa ni kuwahamasisha kusoma masomo hayo ili wajiunge na vyuo vikuu nchini.Mhadhiri Mwandamizi kutoka Idara ya Fizikia chuoni hapo ambaye pia ni Mwenyekiti wa Kambi ya Sayansi ya wanafunzi wa Kidato cha Sita ambao ni wa kike wanaosoma fizikia na hisabati, Dk Margaret Samiji alisema hayo alipokuwa akizungumza na gazeti hili chuoni hapo. Dk Samiji alisema kambi hiyo ilianza mwaka 2016 baada ya kuonekana kuna upungufu wa walimu katika masomo hayo katika shule za sekondari.Tulipata ufadhili kutoka nchi ya Sweden ambao waliwezesha kuwepo kwa kambi hii mwaka 2016 ambapo tulianza na shule za Temeke, Benjamini Mkapa na Tambaza. Baada ya kambi hiyo wanafunzi wengi walichaguliwa kujiunga na masomo ya elimu ya juu, alisema Dk Samji. Alisema toka hapo hadi sasa wamekuwa wakifanya kambi kila mwaka, kwa mwaka huu wamejipanua zaidi na kualika wanafunzi kutoka mikoa ya Kagera, Mbeya, Pwani na Dar es Salaam.Kambi hii ni nzuri kwa kuwa wanafunzi wanakuwa katika masomo ya vitendo na nadharia, alisema. Naye Mkuu wa Idara ya Fizikia chuoni hapo, Dk Nuru Mlyuka alisema kila mwaka wamekuwa wakiboresha kambi hiyo kwani walianza na wanafunzi wa kike 15 sasa wamefikia 34 na walimu saba. Alisema lengo kwa baadaye ni kuongeza idadi hiyo ya wanafunzi ikibidi wawafuate huko huko walipo. Kwa upande wake, Naibu Makamu Mkuu wa chuo anayeshughulika na taaluma, Profesa Bonaventure Rutinwa aliwashauri wanafunzi waliobahatika kufika kwenye kambi hiyo kuwa makini na kile wanachofundishwa, kushirikiana na wahadhiri, walimu wao na wanafunzi wenzao ili wabadilishane uzoefu na mawazo kwa kuuliza maswali mbalimbali kadiri wawezavyo kwa faidia ya wote.Pia aliwashauri baada ya kumalizika kwa kambi hiyo wanaporudi shuleni kwao kuwa na utayari wa kubadilishana kile walichojifunza na wanafunzi wenzao ambao hawakupata nafasi ya kushiriki.  <topic>: KITAIFA 